หุ้นยุโรปปิดบวกรับข้อมูลเศรษฐกิจเยอรมนี-ฝรั่งเศสแข็งแกร่ง
ตลาดหุ้นยุโรปปิดบวกเมื่อคืนนี้ (30 พ.ค.) โดยได้แรงหนุนจากข้อมูลเศรษฐกิจที่สดใสของฝรั่งเศสและเยอรมนี รวมทั้งการพุ่งขึ้นของหุ้นกลุ่มรถยนต์ อย่างไรก็ตาม ภาวะการซื้อขายในตลาดหุ้นยุโรปเป็นไปอย่างซบเซา เนื่องจากตลาดหุ้นลอนดอนปิดทำการในวันหยุดธนาคารของอังกฤษ 
31 พ.ค. 2559

สำนักข่าวอินโฟเควสท์รายงานว่า ดัชนี Stoxx Europe 600 ปรับตัวขึ้น 0.14% ปิด (30 พ.ค.) ที่ 350.14 จุด, ดัชนี CAC-40 ตลาดหุ้นฝรั่งเศสปิดที่ 4,529.40 จุด เพิ่มขึ้น 14.66 จุด หรือ +0.32%, ดัชนี DAX ตลาดหุ้นเยอรมันปิดที่ 10,333.23 จุด เพิ่มขึ้น 46.92 จุด หรือ +0.46% ส่วนตลาดหุ้นลอนดอนปิดทำการในวันจันทร์ที่ 30 พ.ค.เนื่องในวันหยุดธนาคารของอังกฤษ
ตลาดหุ้นยุโรปได้รับปัจจัยบวกจากการพุ่งขึ้นของหุ้นกลุ่มรถยนต์ โดยหุ้นเดมเลอร์ ปรับตัวขึ้น 1.5% หุ้นเฟียต ไคร์สเลอร์ ออโต้โมบิล พุ่งขึ้น 2.8% นอกจากนี้ ตลาดยังได้รับแรงหนุนจากข้อมูลเศรษฐกิจที่แข็งแกร่ง โดยสำนักงานสถิติของรัฐบาลเยอรมนี (Destatis) เปิดเผยเมื่อวานนี้ว่า ค่าแรงในเยอรมนีเพิ่มขึ้น 2.1% ในไตรมาสแรก เมื่อเทียบกับช่วงเดียวกันของปีที่แล้ว โดยคาดว่าปัจจัยที่ช่วยหนุนค่าแรงเพิ่มขึ้นนั้น มาจากราคาน้ำมันที่ปรับตัวลดลงและอัตราดอกเบี้ยที่อยู่ในระดับต่ำ
ขณะที่สำนักงานสถิติแห่งชาติฝรั่งเศส (Insee) เปิดเผยว่า ผลิตภัณฑ์มวลรวมภายในประเทศ (GDP) ไตรมาสแรกปีนี้ ขยายตัว 0.6% สูงกว่าที่ประมาณการครั้งก่อนที่ระดับ 0.5% เนื่องจากผู้บริโภคมีการใช้จ่ายมากขึ้น